**godišnje izvješće o provedbi provedbenog programa za 2022. godinu**

Izvještajno razdoblje: 1. siječnja 2022. - 31. prosinca 2022.

Nositelj izrade: OPĆINA ERNESTINOVO

Siječanj 2023.

1. PREGLED STANJA U UPRAVNOM PODRUČJU

Provedbeni program JLS-a je kratkoročni akt strateškog planiranja na lokalnoj razini koji opisuje i osigurava postizanje posebnih razvojnih ciljeva te stvara poveznicu između srednjoročnih strateških akata i proračuna Općine.

Provedbeni program Općine Ernestinovo za razdoblje 2021.-2025. donesen je za razdoblje trajanja aktualnog mandata izvršnog tijela s ciljem ostvarenja značajnog napretka u svim područjima razvoja.

U izvještajnom razdoblju od 01.01.2022. godine do 31.12.2022. godine poslovi Općine odvijali su se u uvjetima zahtjevne i izazovne gospodarske i opće društvene situacije uslijed brojnih primjena na sve dinamičnijim domaćim i globalnim tržištima, posebno energenata i građevinskih usluga i materijala. Iako su planirane mjere realizirane sukladno donesenim planovima neminovno je da opći porast cijena uzrokovati izdvajanje još više financijskih sredstava za tekuće i buduće investicije i održavanje. Također, većina operativnih programa za novo financijsko razdoblje Europske unije prihvaćena je i objavljena u drugoj polovici godine, što je kasnije od očekivanog i što posljedično dovodi do prolongacije realizacije određenih ciljeva zbog nemogućnosti prijave na natječaje u okviru ESI fondova tijekom 2022. godine.

U predmetnom izvještajnom razdoblju, a uslijed narušenih odnosa na tržištu nabave građevinskih materijala i usluga, nije bilo odgođenih plaćanja izvođačima radova, isporučiteljima roba i pružateljima usluga.

U 2022. godini nije bilo promjena u kadrovskoj strukturi, stoga je operativno funkcioniranje općine bilo uobičajeno i u tom smislu. Nova zaposlenja (na određeno vrijeme) realizirana su u okviru provedbe nove, treće faze projekta „Osnažene Ernestine“ koji se provodi u sklopu programa „Zaželi“.

Općina Ernestinovo i u 2023. godini nastavlja s provedbom mjera i aktivnosti utvrđenih Provedbenim programom za razdoblje 2021.-2025. s ciljem stvaranja kvalitetnije životne sredine. To i dalje podrazumijeva, kao i do sad, ulaganja u komunalnu i gospodarsku infrastrukturu, ulaganje u ljudske resurse, održivi razvoj, međusektorsku suradnju te korištenje sredstava iz EU fondova.

1. IZVJEŠĆE O NAPRETKU U PROVEDBI MJERA

Ovaj dio Izvješća, sukladno Uputama za izradu, pruža sljedeće informacije o realizaciji Provedbenog programa Općine Ernestinovo u 2022. godini:

• sažeta analiza statusa provedbe mjera,

• podatke o proračunskim sredstvima iskorištenim tijekom izvještajnog razdoblja za provedbu pojedine mjere tijekom izvještajnog razdoblja,

• zaključak o ostvarenom napretku u provedbi mjera u provedbenom programu,

• preporuka radnji nužnih za otklanjanje prepreka u postignuću ključnih točaka ostvarenja i/ ili mjera

1. MJERA: Komunalno gospodarstvo

OPIS MJERE: Općina Ernestinovo kontinuirano i u skladu sa zakonskim ovlastima djeluje na poboljšanju komunalne infrastrukture u sva tri naselja i može se zaključiti da je postojeća infrastruktura kvalitetna i dostupna velikoj većini stanovnika te da je u aktualnom mandatnom razdoblju najznačajniji projekt komunalne infrastrukture razvoj kanalizacijske mreže, realizacijom kojega će značajno porasti broj kućanstava priključenih na kanalizacijsku mrežu.

Što se tiče vodovoda, značajne aktivnosti provedene su tijekom 2021. godine kada je rekonstruirana kompletna vodoopskrbna mreža u Ernestinovu i izgrađeno 400 novih priključaka i digitalnih čitača vodomjera.

Tijekom 2022. godine izgrađene su dodatne pripreme za priključak na plinofikacijsku mrežu (radovi su provođeni i tijekom 2021. godine, no u 2022. godini se završavaju). Obzirom da je priključenje na mrežu u tijeku, o ispunjenju ovo pokazatelja biti će izvješteno u sklopu izrade godišnjeg izvješća.

* POKAZATELJI MJERE

*Br. postavljenih novih energetski efikasnih rasvjetnih tijela*

*Br. kućanstava kojima je omogućen pristup širokopojasnoj mreži*

*Br. novih korisnika priključenih na kanalizacijsku mrežu*

*Br. kućanstava priključenih na plinsku mrežu*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 1.177.855,69 kn (156.328,32 EUR)
* ZAKLJUČAK PROVEDBE MJERE: Aktivnosti tekućih održavanja tekle su prema uobičajenoj dinamici i financijskom planu. Od projekata treba istaknuti realizaciju novih priključaka na plinofikacijsku mrežu, kao i proširenje usluge širokopojasnog interneta u naselju Laslovo čime su djelomično ispunjeni planirani pokazatelji za 2022. U izvještajnom razdoblju postavljeno je 9 novih energetski efikasnih rasvjetnih tijela te su u tijeku i radovi na izgradnji širokopojasnog interneta u cijeloj općini što će omogućiti brzine internetskog prometa do 100 mbt/sek.

2. MJERA : Demografija

OPIS MJERE: Općina Ernestinovo svake godine u proračunu planira novčana sredstva u cilju demografske obnove i zaustavljanja pada nataliteta na području općine.

Aktivnost *Provedba natalitetnih politika i zaustavljanje iseljavanja mladih* podrazumijeva potpore za svako novorođenče roditeljima koji imaju prebivalište na području Općine Ernestinovo te potpore kojima Općina Ernestinovo u partnerstvu s Osječko – baranjskom županijom sufinancira kamate na stambene kredite.

* POKAZATELJI MJERE:

*br. potpora za novorođenčad*

*br. obitelji koje su primile potporu u okviru programa poticanja doseljavanja mladih obitelji*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 60.706,75 kn (8.057,17 EUR)
* ZAKLJUČAK PROVEDBE MJERE: mjera se svake godine provodi u kontinuitetu kroz cijelu godinu. Pokazatelj *br. obitelji koje su primile potporu u okviru programa poticanja doseljavanja mladih obitelji* je ispunjen za ovu godinu, dok broj potpora za novorođenčad nije dosegao planiranu godišnju razinu.

3. MJERA: Odgoj i obrazovanje

OPIS MJERE: Mjera se odnosi na financiranje redovnog rada Dječjeg vrtića Ogledalce, kojeg je osnivač Općina Ernestinovo i koji je započeo s radom 1. listopada 2020. godine. To je nova samostalna ustanova u kojoj se provodi rani i predškolski odgoj i obrazovanje djece u dobi od navršene prve godine života do polaska u osnovnu školu.

Općina Ernestinovo uobičajeno sufinancira redovni rad osnovnih škola koje djeluju u Ernestinovu i Laslovu i kojima je osnivač Osječko – baranjska županija. Planirana proračunska sredstva su, dakle, namijenjena tekućim operativnim troškovima škole, a ne za nova infrastrukturna ulaganja.

Općinski proračun također predviđa i sredstava za subvencioniranje određenih troškova osnovnoškolaca i srednjoškolaca, kao i sredstva kojima se stipendiraju i nagrađuju učenici i studenti, kroz klasične stipendija i stipendije za izvrsnost.

* POKAZATELJI MJERE

*Br djece uključene u uslugu produljenog radnog vremena vrtića*

*broj stipendista - učenika*

*broj stipendista - studenata*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 932.140,57 kn (123.716,31 EUR)
* ZAKLJUČAK PROVEDBE MJERE: tijekom 2022. godine Općina Ernestinovo isplatila je sredstva namijenjena redovnom radu dječjeg vrtića i osnovnih škola. Također, proveden je natječaj za subvencije i stipendije te nagrade učenicima. Nabavljene su bilježnice za sve osnovnoškolce, subvencionirana besplatna prehrana za sve osnovnoškolce, sufinanciran besplatan prijevoz za učenike te financiran besplatan prijevoz za studente.. Projekt „OBITELJSKI SKLAD KROZ PRODULJENI RAD DV „OGLEDALCE“ ERNESTINOVO“ započeo je s provedbom 1.1.2022. te je u tijeku provedba usluge produljenog rada vrtića koju je do sada koristilo ukupno 69 djece.

4. MJERA : Uređenje naselja i stanovanje

OPIS MJERE: Mjera obuhvaća aktivnosti koje doprinose kvaliteti stanovanja i djelovanja na području općine i to kroz ulaganja u energetske obnove objekata kojima upravlja Općina Ernestinovo, a koji se dijele na objekte javne namjene (zgrada općinske uprave, društveni domovi, sportski objekti i ostalo) i na objekte stambene namjene.

Nadalje, mjera se odnosi i na uređenja postojećih dječjih igrališta, kao na izgradnju novih.

Za proračunske 2022. i 2023. godine, Općina Ernestinovo planira energetske obnove ukupno dva objekta kojima raspolaže Općine, jedan javne namjene i jedan stambene.

* POKAZATELJI MJERE

*Br. novoizgrađenih dječjih igrališta*

*Br. uređenih postojećih dječjih igrališta*

*Br. objekata na kojima je provedena energetska obnova*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 1.953.560,00 kn (259.281,97 EUR)
* ZAKLJUČAK PROVEDBE MJERE: Energetska obnova zgrade NK "Laslovo 91“ započela je koncem 2022. godine. Energetska obnova općinske višestambene zgrade u Ernestinovu nije započela do konca godine. Glavni razlog je svakako nedostatak vanjskih izvora financiranja, odnosno javnih poziva i natječaja u predmetnom razdoblju. Također, odgodu realizacije aktivnosti i projekata dijelom je uzrokovana porastom cijena na tržištu. Redovna održavanja igrališta i objekata su obavljana u kontinuitetu, sukladno potrebama na terenu.

5. MJERA : Gospodarski razvoj

OPIS MJERE: Proračun Općine Ernestinovo predviđa sljedeće aktivnosti i potpore za poduzetnike, točnije za one u sektoru poljoprivredne proizvodnje:

* KREDITIRANJE SJETVE I STOČARSKE PROIZVODNJE U OPĆINI ERNESTINOVO - Općina Ernestinovo potpisala je Sporazum o suradnji u provedbi projekta „Kreditiranje sjetve i stočarske proizvodnje“ s Osječko-baranjskom županijom. Krediti se odobravaju u kunama, u kreditnoj liniji Zagrebačke banke d.d.
* Izgradnja otresnica – Općina Ernestinovo planira sredstva u proračunu za izgradnju otresnica u svrhu sigurnost svih sudionika u prometu i smanjenja iznošenja blata na državnu i nerazvrstane ceste.
* Ostale potpore za poljoprivrednike (organizacija edukacija i slično)
* POKAZATELJI MJERE:

*Br. MSP-a koji su primili potporu*

*broj izgrađenih otresnica*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 587.893,25 kn (78.026,84 EUR)
* ZAKLJUČAK PROVEDBE MJERE: Otresnice su napravljene u izvještajnom razdoblju, no potpore poduzetnicima nisu isplaćivane do konca godine. Za program „KREDITIRANJE SJETVE I STOČARSKE PROIZVODNJE U OPĆINI ERNESTINOVO“ nije zaprimljen ni jedan zahtjev.

6. MJERA: Lokalna uprava i administracija

OPIS MJERE: Mjera podrazumijeva financiranje redovnog funkcioniranja izvršnog i predstavnički tijela, odnosno svih izdataka za plaće, razne naknade zaposlenicima, putne troškove, izdatke za režije i naknade povezane sa zgradom općinske uprave i ostalim općinskim objektima, troškove povezane sa sjednicama općinskog vijeća, troškove obilježavanja značajnih datuma i praznika te manifestacija, troškove funkcioniranja rada Vijeća mađarske nacionalne manjine i druge.

Također, Općina Ernestinovo svake godine financira troškove općinskog Povjerenstva za zaštitu potrošača kojeg čine, uz domicilne dionike, i jedan član koji nema prebivalište na području općine.

POKAZATELJI MJERE:

*broj izdanih rješenja*

*broj donesenih odluka*

*broj zaposlenika koji su sudjelovali na stručnim seminarima*

*broj projekata JLS-a kojima je odobreno sufinanc. sredstvima ESI fondova ili iz nacionalnih izvora*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 2.091.544,11 kn (277.595,61 EUR)
* ZAKLJUČAK PROVEDBE MJERE: redovan rad općinske uprave i administracije odvijao se uobičajeno i bez značajnih promjena u odnosu na planirano, stoga su i izdatci za tu svrhu na razini očekivanih. Broj projekata kojima je odobreno sufinanciranje iz nacionalnih izvora veći je od planiranog, odobrena su dva projekta financirana iz EU fondova te je s njihova provedba započeta u 2022. godini (produljeni rad dječjeg vrtića, Zaželi faza III)

7. MJERA: Socijalna i zdravstvena skrb

OPIS MJERE: Općina Ernestinovo svake godine planira proračunska sredstva u svrhu poboljšanja statusa i kvalitete života stanovnika koji spadaju u neku od ranjivih i / ili marginaliziranih skupina poput starijih i nemoćnih, osoba s invaliditetom, ili drugih. Sredstva se isplaćuju krajnjim korisnicima kroz jednokratne isplate (božićnice, uskrsnice…), i u kontinuitetu kroz cijelu godinu temeljem podnesenog zahtjeva Općini za isplatu potpore za sufinanciranje troškova stanovanja i komunalnih troškova socijalno ugroženih mještana.

Nadalje Općina svake godine planira i isplatu božićnica i uskrsnica.

Općina Ernestinovo svake godine planira proračunska sredstva kojima podupire redovni rad ambulanti u Ernestinovu i Laslovu, ali za veliku većinu izdataka odgovorna je Osječko – baranjska županija, osnivač ove zdravstvene ustanove.

* POKAZATELJI MJERE

*Br. korisnika jednokratne pomoći*

*Br. korisnika projekta Osnaživanje teško zapošljivih žena Općine Ernestinovo- OSNAŽENE ERNESTINE*

*Br. korisnika pomoći za stanovanje (komunalni troškovi)*

*Broj ordinacija na području općine*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 1.048.166,45 kn (139.115,59 EUR)
* ZAKLJUČAK PROVEDBE MJERE: U 2022. godini projekt „Osnaživanje teško zapošljivih žena Općine Ernestinovo- Osnažene Ernestine faza II“ je završen, te je s provedbom započeo projekt „Osnaživanje teško zapošljivih žena Općine Ernestinovo- Osnažene Ernestine faza III". Isplaćene su božićnice i uskrsnice na umirovljenike sukladno dohodovnom cenzusu.

8. MJERA: Promet i održavanje javnih prometnica

OPIS MJERE: Općina Ernestinovo nadležna je za održavanje svih prometnica koje se prostiru kroz njezino područje, kao i za razvoj novih prometnica i biciklističko pješačke infrastrukture, osim za održavanje lokalnih i županijskih cesta za koje je zadužena Uprava za ceste Osječko-baranjske županije, te za jedinu državnu cestu koju održavaju Hrvatske ceste.

Uz redovno održavanje prometne infrastrukture, Općina Ernestinovo proračunom planira sljedeća značajnija infrastrukturna ulaganja:

Rekonstrukcija pješačkih staza u centru, Ernestinovo

Izgradnja pješačkih staza u Laslovu

Rekonstrukcija pješačkih staza u Ernestinovu, ul. Vl. Nazora, II faza u

Rekonstrukcija pješačkih staza u Školskoj ulici, Ernestinovo

Rekonstrukcija pješačkih staza u ulici Matije Gupca,

Sanacija pješačkih staza, ul. P. Šandora - Trg Hrv. Branitelja

Sanacija pješačkih staza, Trg Hrv. branitelja – Kolodvorska ulica

Sanacija pješačkih staza u ulici N.Š. Zrinskog

Izgradnja pješačke staze na groblju u Ernestinovu

Uređenje prometne površine - zona osnovne škole

Rekonstrukcija ceste u Školskoj ulici i mosta preko rijeke Vuke u Laslovu

Izgradnja biciklističke infrastrukture u naselju Laslovo

Postavljanje i obilježavanje naprava za smirivanje promet

* POKAZATELJI MJERE:

*km novih biciklističkih staza*

*km novih pješačkih staza*

*km rekonstruiranih postojećih pješačkih staza*

*km novih javnih prometnica*

*km rekonstruiranih postojećih javnih prometnica*

*Br. novoizgrađenih parkirališnih mjesta*

*Br. izgrađenih punionica za električna vozila*

*Br. rekonstruiranih postojećih parkirališnih mjesta*

*Br. novoizgrađenih autobusnih stajališta*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 3.698.313,16 kn (623.573,32 EUR)
* ZAKLJUČAK PROVEDBE MJERE: Izgrađeno je pet novih autobusnih stajališta, 1,2 km novih biciklističkih staza, 3,2 km pješačkih staza i 70 novih parkirališnih mjesta. Završene su staze Laslovu, Trg Hrv. branitelja – Kolodvorska ulica, Laslovo i Sanacija pješačkih staza, ul. P. Šandora - Trg hrv. branitelja kao i rekonstrukcija pješačkih staza u Ernestinovu, ul. Vl. Nazora, te pješačkih staza u Školskoj ulici, Ernestinovo, kao i izgradnja pješačke staze na groblju u Ernestinovu. Postavljene su i obilježene naprave za smirivanje prometa.

9. MJERA: Kultura, tjelesna kultura i sport

OPIS MJERE: Mjera se odnosi na organizaciju i provedbu kulturno - umjetničkih manifestacija i programa, promicanje kulture i kulturnih sadržaja, ulaganja u zaštitu kulturne baštine te očuvanje i promociju kulturnih i povijesnih vrijednosti.

Određeni dio sredstava proračuna planira se i u svrhu tekućeg održavanja Galerije Petar Smajić. Tijekom 2020. godine Općina Ernestinovo je završila s provedbom projekta „Osiguravanje preduvjeta za revitalizaciju i obnovu Galerije Petar Smajić“ koji je za rezultat imao izrađenu projektno – tehničku dokumentaciju potrebnu za obnovu građevine, koje se, pak očekuje, u narednim godinama, no kako u periodu izrade ovog izvješća nisu poznati uvjeti za financiranje projekata kulturne baštine, provedba radova na Galeriji Smajić nije uvrštena u proračun za 2022., niti u projekcije.

Što se sporta i rekreacije tiče, ističu se tekući projekt uređenja sportskog centra Laslovo koje će završiti u 2022. godini, te energetska obnova zgrade NK Laslovo koji se planira za 2022. godinu.

Izgradnja *outdoor* fitnessa projekt je spreman za prijavu na natječaje i javne pozive u 2022. godini, a izgledni izvor sufinanciranja projekta je javni poziv Ministarstva turizma i sporta Republike Hrvatske.

Ostala proračunska sredstva namijenjena razvoju amaterskog sporta i rekreacije planiraju se u svrhu redovnog funkcioniranja i projekata udruga u području sporta i rekreacije, kao i za redovno održavanje sportskih otvorenih i zatvorenih terena i dvorana

* POKAZATELJI MJERE

*broj obnovljenih objekata kulturne baštine*

*broj organiziranih kulturnih manifestacija*

*broj udruga koje djeluju u kulturi koje primaju potpore iz proračuna*

*broj sportskih klubova koji primaju potpore iz proračuna*

*broj novih javnih sportskih terena/ igrališta*

*broj rekonstruiranih javnih sportskih terena/ igrališta*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 373.534,39 kn (49.576,53 EUR)
* ZAKLJUČAK PROVEDBE MJERE: Proveden je natječaj za udruge te su odobrena sredstva za 2022. Izgrađeno je jedno novo igralište (u Laslovu). Najznačajnija manifestacija u općini Kolonija kipara naivaca Ernestinovo koja se održala u kolovozu te Dani sela Laslova u lipnju.

10. MJERA: Protupožarna i civilna zaštita

OPIS MJERE: U skladu sa zakonskim obvezama, Općina Ernestinovo planira proračunska sredstva u cilju ispunjavanja osnovne funkcije i zadaće sustava zaštite i spašavanja - prosudba mogućih ugrožavanja i posljedica, planiranje i pripravnost za reagiranje, djelovanje u zaštiti i spašavanju u slučaju katastrofa i većih nesreća te poduzimanje potrebnih aktivnosti i mjera za otklanjanje posljedica radi normalizacije života na području na kojem je događaj nastao.

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Dobrovoljna vatrogasna društva Ernestinovo i Laslovo, uz Općinu Ernestinovo, najznačajnije su organizacije koja se bavi protupožarnom zaštitom na području općine i kao takva generira najznačajnije povezane troškove planirane općinskim proračunom svake godine. Treba istaknuti i da je izrađena projektno – tehnička dokumentacija za rekonstrukciju i opremanje DVD doma u Ernestinovu te da će provedba tog projekta biti uvrštena u proračune u idućim godinama, kada budu poznati uvjeti operativnih programa ESI fondova za razdoblje 2021 – 2027.

Također, projekt „Sigurna Općina Ernestinovo“ spreman je za podnošenje na nacionalne natječaje i javne pozive u 2022. godini, a radi se o projektu koji za svrhu ima podizanje razine sigurnosti u prometu.

* POKAZATELJI MJERE

*broj unaprjeđenih objekata dobrovoljnih vatrogasnih društava*

*ukupan broj pripadnika sustava civilne zaštite na području JLS*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 347.742,50 kn (46.153,36 EUR)
* ZAKLJUČAK PROVEDBE MJERE: Kroz godinu su isplaćene potpore za redovan rad DVD-a, dok projekt rekonstrukcije DVD doma u Ernestinovu nije započeo. Projekt „Sigurna Općina Ernestinovo“ prijavljen je na natječaj.

11. MJERA: Zaštita i unapređenje prirodnog okoliša

OPIS MJERE: 2021. je, temeljem Odluke o dodjeli sredstava Fonda za zaštitu okoliša i energetsku učinkovitost, Općini Ernestinovo dodijeljeno je 600.000,00 kn za sanaciju divlje deponije u Laslovu, stoga je ove godine u tijeku provedba 2. faze projekta.

Proračun previđa i sredstva za izdatke povezane s funkcioniranjem reciklažnog dvorišta u Antunovcu kojega koriste i stanovnici s područja općine Ernestinovo. Općina Ernestinovo zajednički s Općinom Antunovac snosi sve troškove potrebne za funkcioniranje reciklažnog dvorišta, u udjelima srazmjerno broju stanovnika svake pojedine općine.

* POKAZATELJI MJERE:

*Broj saniranih divljih odlagališta otpada*

* STATUS PROVEDBE MJERE: U tijeku
* UTROŠENA SREDSTVA U IZVJEŠTAJNOM RAZDOBLJU: 1.167.090,04 kn (154.899,47 EUR)
* ZAKLJUČAK PROVEDBE MJERE: tijekom izvještajnog razdoblja završena je 2. faza sanacije divlje deponije u Laslovu. Općina je organizirala edukaciju o zaštiti okoliša, a također nabavljene su nove kante za razvrstavanje otpada. Općina podupire rad reciklažnog dvorišta zajedno s Općinom Antunovac, stoga su isplaćivana sredstva za redovni rad RD-a.

1. DOPRINOS OSTVARENJU CILJEVA JAVNIH POLITIKA

U ovom poglavlja navodimo usklađenosti provedbe mjera sa strateškim ciljevima iz Nacionalne razvojne strategije, kao i s Planom razvoja OBŽ koji je usvojen tijekom 2022. godine.

Tijekom godine, odnosno u razdoblju od 1. siječnja 2022. do 31. prosinca 2022. provedba svih mjera je u tijeku, stoga će se tek pri izradi posljednjeg godišnjeg izvješća obrazložiti potpuni utjecaj ostvarenju javnih politika, kada većina mjera zapravo ima relevantne podatke povezane s ispunjenjem pokazatelja za čitavo mandatno razdoblje 2012. 2025.

|  |  |  |  |  |
| --- | --- | --- | --- | --- |
| R. br. | Naziv mjere | Strateški cilj iz Nacionalne razvojne strategije kojemu Mjera JLS doprinosi | Prioritetno područje NRS-a kojem provedba mjere doprinosi | Mjera je usklađena sa posebnim ciljevima Plana razvoja OBŽ do 2027. godine: |
| 1. | Komunalno gospodarstvo | *Ekološka i energetska tranzicija za klimatsku neutralnost* | *Zaštita prirodnih resursa i borba protiv klimatskih promjena* | *Posebni cilj 6.: Razvoj lokalne i regionalne infrastrukture radi unaprjeđenja kvalitete života s ciljem ekološke i energetske tranzicije* |
| 2. | Demografija | *Demografska revitalizacija i bolji položaj obitelji* | *Ublažavanje negativnih demografskih trendova i izgradnja poticajnog okruženja za mlade i obitelj* | *Podrška demografskoj revitalizaciji i osnaživanje obitelji* |
| 3. | Odgoj i obrazovanje | *Obrazovani i zaposleni ljudi* | *Pristupačnost ranog i predškolskog odgoja* | *Posebni cilj 3.: Razvoj i unaprjeđenje odgojno-obrazovne i znanstveno-istraživačke djelatnosti u funkciji gospodarstva i tržišta rada* |
| 4. | Uređenje naselja i stanovanje | *Ekološka i energetska tranzicija za klimatsku neutralnost* | *Zaštita prirodnih resursa i borba protiv klimatskih promjena* | *Posebni cilj 6.: Razvoj lokalne i regionalne infrastrukture radi unaprjeđenja kvalitete života s ciljem ekološke i energetske tranzicije,* |
| 5. | Gospodarski razvoj | *Konkurentno i inovativno gospodarstvo* | *Razvoj poduzetništva i obrta* | *Posebni cilj 9.: Razvoj i unaprjeđenje poslovnog okruženja te konkurentnosti i inovativnosti gospodarstva* |
| 6. | Lokalna uprava i administracija | *Učinkovito i djelotvorno pravosuđe, javna uprava i upravljanje državnom imovinom* | n/p | *Posebni cilj 13.: Unaprjeđenje učinkovitosti i djelotvornosti javnog sektora i upravljanja javnom imovinom* |
| 7. | Socijalna i zdravstvena skrb | *Zdrav, aktivan i kvalitetan život* | *Dostojanstveno starenje te Prioritetno područje javnih politika i Socijalna solidarnost i odgovornost* | *Posebni cilj 2.: Razvoj i unaprjeđenje sustava zdravstva i socijalne skrbi* |
| 8. | Promet i održavanje javnih prometnica | *Održiva mobilnost* | *n/p* | *Posebni cilj 7.: Razvoj i unaprjeđenje održive mobilnosti* |
| 9. | Kultura, tjelesna kultura i sport | *Zdrav, aktivan i kvalitetan život* | *svi* | *Posebni cilj 4.: Jačanje zajednice i civilnog društva u funkciji poticanja aktivnog i kvalitetnog života građana* |
| 10. | Protupožarna i civilna zaštita | *Sigurnost za stabilan razvoj* | *Jačanje otpornosti na rizike od katastrofa i unaprjeđenje sustava Civilne zaštite* | *Posebni cilj 8.: Jačanje kapaciteta, spremnosti i otpornosti zajednice na rizike* |
| 11. | Zaštita i unapređenje prirodnog okoliša | *Ekološka i energetska tranzicija za klimatsku neutralnost -* | *Energetska samodostatnost i tranzicija na čistu energiju* | *Posebni cilj 6.: Razvoj lokalne i regionalne infrastrukture radi unaprjeđenja kvalitete života s ciljem ekološke i energetske tranzicije* |